董嗣杲
自曹家沙风中抛江危甚抵铜陵县
朔风吹沙昏，聚落风物蕃。
剧邑此寄治，零星数军屯。
奸狡纷雁鹜，生殖丰鸡豚。
猎子事兵仗，儒家扃荜门。
时闻读书声，句读失讨论。
小舟泊洲虚，入市市不喧。
何年弓戈戕，睹此惊心魂。
百里馀几户，谁肆科调繁。
邑令率以摄，凋瘵真难言。
俊佐觅幕檄，不洗部民冤。
气象日益靡，莅政几触藩。
野老采野果，倚篱喂病孙。
逢客乃靳吝，出语妄自尊。
细故起叱咤，徒御嗤蛮村。
失笑向此适，窒忿思倒樽。
云簇天冱寒，有酒无从温。
劳生愁万端，不语将虱扪。
深虞弱缆腐，浮寄芦荻根。
铜陵只隔江，起矴帆若奔。
既涉庸自悔，死生归乾坤。